text: Nou pas de vianants amb semàfors en la confluència entre Príncep de Viana i Corts Catalanes - Teleponent
  Inici Infraestructures Nou pas de vianants amb semàfors en la confluència entre Príncep de...
  Nou pas de vianants amb semàfors en la confluència entre Príncep de Viana i Corts Catalanes
  La licitació d'aquesta actuació urbanística està dotada amb un pressupost de 21.513, 68 euros i ha d'estar feta en un període d'un mes
  L'Ajuntament de Lleida iniciarà aquesta setmana les obres per habilitar un pas de vianants amb semàfors en la confluència dels carrers Príncep de Viana i Corts Catalanes. Donant així compliment a una reivindicació que els veïns i veïnes del Clot i també els comerciants de la zona demanaven al govern municipal des d'abril del 2016.
  La Paeria va treure fa unes setmanes a licitació aquesta actuació urbanística que inclou semàfors, amb un pressupost de 21.513, 68 euros (IVA inclòs), fixant el termini d'un mes per l'execució de l'obra.
  El primer tinent d'alcalde i també regidor d'Urbanisme, Toni Postius, ha anunciat per aquest dilluns l'inici dels treballs que han de resoldre la inseguretat d'aquesta cruïlla de carrers, que havia esdevingut preocupant per la seva inseguretat.
  "Aquesta ha estat una reivindicació molt legítima per part de veïns i comerciants, atesa la inseguretat que suposava que les persones creuessin per aquest tram de Príncep de Viana, on no hi havia pas de vianants", ha dit.
  Postius ha afegit que "aquesta és una bona notícia pel barri, que aportarà seguretat i a més prioritzarem la mobilitat per als vianants. La nostra voluntat i compromís era endegar aquesta obra l'any passat, cosa que no vam poder fer per la manca de pressupost, i aquest any s'ha endarrerit per la crisi sanitària. Amb tot, dilluns començaran les obres", ha clos.